Author: recny
Last saved by: harustak
Company: MV SR

Predkladacia správa

Ministerstvo vnútra Slovenskej republiky na základe Plánu legislatívnych úloh vlády Slovenskej republiky na rok 2008 vypracovalo návrh novely zákona, ktorým sa mení a dopĺňa zákon č. 256/1998 Z. z. o ochrane svedka a o zmene a doplnení niektorých zákonov v znení neskorších predpisov. 
 
Podnetom na novelizáciu zákona je skutočnosť, že niektoré jeho ustanovenia po takmer desaťročnej účinnosti je potrebné upraviť tak, aby sa spresnili podmienky prekladania návrhov na neodkladné opatrenia, resp. program ochrany a zároveň zvýšila efektívnosť vykonávania samotného programu ochrany svedkov tým, že sa zabezpečí dohľad prokurátora a možnosť ukončenia programu v prípade nedodržania dohodnutých pravidiel.
 
Účelom predmetnej novely je nielen odstrániť doposiaľ vyskytujúce sa problémy a nedostatky pri predkladaní návrhov oprávnených subjektov, ale aj zefektívnenie výberu a zotrvávania už schválených svedkov v ekonomicky náročnom inštitúte, akým program ochrany svedka bezpochyby je. 
 
Predloženým návrhom novely zákona sa predovšetkým spresňujú podmienky začatia vykonávania programu ochrany, opätovného predkladania návrhov na zaradenie do programu ochrany, resp. neodkladných opatrení do komisie a rozšírenia podmienok zániku programu ochrany svedka. 

Navrhovaná novela zákona nebude mať dopad na štátny rozpočet, ani na rozpočty obcí                      a rozpočty vyšších územných celkov. Návrh novely zákona nebude mať vplyv na životné prostredie, zamestnanosť, ani na podnikateľské prostredie.
 
Keďže predkladaný návrh novely zákona sa netýka hospodárskych, sociálnych, pracovných              a mzdových podmienok, ani iných dôležitých záujmov zamestnancov a zamestnávateľov,                nie je potrebné prerokovať ho v Hospodárskej rade vlády Slovenskej republiky. 
  
Návrh novely zákona je v súlade s Ústavou Slovenskej republiky, zákonmi a medzinárodnými zmluvami, ktorými je Slovenská republika viazaná. 
 
Materiál podlieha sprístupňovaniu podľa zákona č. 211/2000 Z. z. o slobodnom prístupe                   k informáciám a o zmene a doplnení niektorých zákonov (zákon o slobode informácií) v znení neskorších predpisov.

Návrh zákona bol zaslaný na pripomienky všetkým pripomienkujúcim subjektom v riadnom termíne. Vyhodnotenie uplatnených pripomienok je uvedené v samostatnej časti materiálu, ktorý sa na rokovanie legislatívnej rady vlády SR predkladá bez rozporov.